SL Uradni list Evropske unije L 289/1

IZVEDBENA UREDBA KOMISIJE (EU) 2017/1997

z dne 7. novembra 2017

o spremembi izvedbenih uredb (EU) 2016/184 in (EU) 2016/185 o razširitvi dokončne izravnalne in protidampinške dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske na uvoz fotonapetostnih modulov iz kristalnega silicija in njihovih ključnih sestavnih delov (tj. celic), poslanih iz Malezije ali s Tajvana, ne glede na to, ali so deklarirani kot izdelki s poreklom iz Malezije in Tajvana ali ne

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1) („osnovna protidampinška uredba“), in zlasti členov 11(4) in 13(4) Uredbe ter Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (2) („osnovna protisubvencijska uredba“), in zlasti členov 23(6) in 24(5) Uredbe,

ob upoštevanju naslednjega:

A. VELJAVNI UKREPI

(1) Svet je 2. decembra 2013 uvedel protidampinške (3) in izravnalne ukrepe (4) na uvoz fotonapetostnih modulov ali panelov iz kristalnega silicija ter celic, kakršne se uporabljajo v fotonapetostnih modulih iz kristalnega silicija, in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani („prvotni ukrepi“).

(2) Komisija je 11. februarja 2016 razširila te ukrepe na uvoz fotonapetostnih modulov iz kristalnega silicija in njihovih ključnih sestavnih delov (tj. celic), poslanih iz Malezije in s Tajvana, ne glede na to, ali so deklarirani kot izdelki s poreklom iz Malezije in s Tajvana ali ne, z izjemo uvoza, ki ga proizvajajo nekatere posebej navedene družbe („razširjeni ukrepi“) (5).

(3) Komisija je 5. decembra 2015 začela pregled zaradi izteka protidampinških (6) in izravnalnih (7) ukrepov ter delni vmesni pregled teh ukrepov (8). Nato je Komisija 1. marca 2017 uvedla protidampinške in izravnalne dajatve za obdobje 18 mesecev („nadaljnji ukrepi“) in zaključila delni vmesni pregled (9).

(4) Komisija je 3. marca 2017 začela delni vmesni pregled, omejen na obliko in stopnjo nadaljnjih ukrepov (10). Komisija je po tem pregledu spremenila nadaljnje ukrepe z učinkom od 15 dni po objavi Izvedbene uredbe Komisije (EU) 2017/1570 (11).

(5) Zato so izravnalni in protidampinški ukrepi, ki trenutno veljajo, ukrepi, uvedeni z Izvedbeno uredbo Komisije (EU) 2017/366 in Izvedbeno uredbo Komisije (EU) 2017/367, kakor sta bili spremenjeni z Izvedbeno uredbo (EU) 2017/1570.

B. POSTOPEK

1. Začetek

(6) Komisija je z Izvedbeno uredbo Komisije (EU) 2017/242 („začetna uredba“) začela pregled razširjenih ukrepov za določitev možnosti odobritve izvzetja iz teh ukrepov za družbo Jinko Solar Technology SDN.BHD („vložnik“ ali „Jinko Malaysia“), malezijskega proizvajalca izvoznika fotonapetostnih modulov iz kristalnega silicija in njihovih ključnih sestavnih delov (tj. celic) (12). Z uredbo o začetku pregleda je bila prav tako razveljavljena protidampinška dajatev kar zadeva vložnika in uvedena je bila registracija njegovega uvoza.

(7) Pregled se je začel po zahtevku, ki ga je vložil vložnik in je vseboval dovolj dokazov prima facie v podporo trditev vložnika, da je nov proizvajalec izvoznik in da izpolnjuje merila za izvzetje v skladu s členoma 11(4) in 13(4) osnovne protidampinške uredbe ter členom 23(6) osnovne protisubvencijske uredbe, in sicer: — da v obdobju preiskave, uporabljenem v preiskavi, ki je privedla do razširjenih ukrepov, tj. od 1. aprila 2014 do 31. marca 2015, izdelka, ki se pregleduje, ni izvažal v Unijo, — da ni bil vpleten v prakse izogibanja ter — da je prevzel nepreklicno pogodbeno obveznost, da izvozi znatno količino izdelka, ki se pregleduje, v Unijo.

2. Izdelek, ki se pregleduje

(8) Izdelek, ki se pregleduje, so fotonapetostni moduli ali paneli iz kristalnega silicija ter celice, kakršne se uporabljajo v fotonapetostnih modulih ali panelih iz kristalnega silicija (celice so debeline največ 400 mikrometrov), poslanih iz Malezije in s Tajvana, ne glede na to, ali so deklarirani kot izdelki s poreklom iz Malezije in s Tajvana ali ne, ki se trenutno uvrščajo pod oznake KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 in ex 8541 40 90.

(9) Naslednje vrste izdelka so izključene iz opredelitve izdelka, ki se pregleduje: — solarni napajalniki, ki so sestavljeni iz manj kot šestih celic, so prenosni in z električno energijo napajajo naprave ali baterije, — tankoslojni fotonapetostni izdelki, — fotonapetostni izdelki iz kristalnega silicija, ki so trajno vgrajeni v električne naprave, kadar funkcija električnih naprav ni proizvodnja električne energije in se te električne naprave napajajo z električno energijo, ki jo proizvedejo integrirane fotonapetostne celice iz kristalnega silicija, — moduli ali paneli z izhodno napetostjo, ki ne presega 50 V pri enosmernem toku, in izhodno močjo, ki ne presega 50 W, namenjeni izključno za neposredno uporabo za polnjenje baterij v sistemih z enakimi značilnostmi glede napetosti in moči.

3. Obdobje poročanja

(10) Obdobje poročanja je zajelo obdobje od 1. aprila 2014 do 31. decembra 2016.

4. Preiskava

(11) Komisija je družbo Jinko Solar Technology SDN.BHD, industrijo Unije, ki jo je v prvotni preiskavi zastopal pritožnik (združenje EU ProSun), ter predstavnike Malezije in Ljudske republike Kitajske uradno obvestila o začetku pregleda.

(12) Komisija je zbrala in preverila vse informacije, ki so bile po njenem mnenju potrebne za pregled. Zlasti je prejela izpolnjene vprašalnike od vložnika ter njegove povezane prodajne družbe Jinko Solar Technology Limited (Hong Kong) („Jinko HK“). V prostorih vložnika iz Malezije je bil izveden preveritveni obisk.Kar zadeva Jinko HK, je bila Komisija med preiskavo obveščena, da, čeprav ima ta družba sedež v Hongkongu, vso njeno izvozno dokumentacijo hrani povezana družba Jinko Solar Co., Ltd. iz Ljudske republike Kitajske („LRK“). Zato je bil preveritveni obisk v zvezi s prodajo za izvoz izveden tudi v prostorih njene povezane družbe v Šanghaju v LRK.

C. UGOTOVITVE

(13) Ugotovitve preiskave so pokazale, da je družba Jinko Malaysia dejansko malezijski proizvajalec fotonapetostnih modulov iz kristalnega silicija in celic, ki je bil ustanovljen januarja 2015 in ki je junija/julija istega leta začel komercialno proizvodnjo modulov in celic.

(14) Komisija je med preiskavo ugotovila, da družba Jinko Malaysia v obdobju preiskave, uporabljenem v preiskavi, ki je privedla do razširjenih ukrepov, tj. od 1. aprila 2014 do 31. marca 2015, izdelka, ki se pregleduje, ni izvažal v Unijo, Prav tako je ugotovila, da družba Jinko Malaysia ni kupovala izdelka, ki se pregleduje, iz LRK za nadaljnjo prodajo ali pretovarjanje v Unijo. Poleg tega družba Jinko Malaysia ni izvažala izdelka, ki se pregleduje, v Unijo, do konca obdobja poročanja, tj. 31. decembra 2016.

(15) Vendar je družba Jinko Malaysia oktobra 2016 sklenila pogodbo za izvoz znatnih količin izdelka, ki se pregleduje, v Unijo. V skladu s pogodbenimi pogoji je dobava teh količin začasno ustavljena, dokler poteka preiskava v zvezi s pregledom.

(16) Komisija je ugotovila, da je vložnik hčerinska družba v stoodstotni lasti družbe Jinko Solar Co., Ltd., kitajskega proizvajalca izdelka, ki se pregleduje, za katerega trenutno veljajo prvotni ukrepi, kakor so bili spremenjeni. Kakor je bilo navedeno v uredbi o začetku, je Komisija natančno preučila to povezavo in preverila, ali je bila družba Jinko Malaysia ustanovljena ali uporabljena za izogibanje obstoječim ukrepom.

(17) Družba Jinko Solar Co., Ltd. je del večje poslovne skupine, katere lastnica je družba Jinko Solar Holding Co., Ltd. Ta družba je bila ustanovljena na Kajmanskih otokih in njene delnice kotirajo na borzi v New Yorku. Skupina Jinko Solar Group je dejavna po vsem svetu in ima proizvodne obrate v več državah, in sicer trenutno na Kitajskem, Portugalskem, v Južni Afriki in Maleziji. V skladu z zapisnikom upravnega odbora iz leta 2014 poslovna strategija skupine v zadnjih letih zajema še dodatno povečanje proizvodnih zmogljivosti v tujini in vzpostavitev teh zmogljivosti v državah z močnim potencialom za razvoj projektov. Kot del te poslovne strategije se je upravni odbor v istem letu odločil ustanoviti proizvodni obrat v Maleziji.

(18) Poleg tega je Komisija ugotovila, da je družba Jinko Malaysia dejanski proizvajalec izdelka, ki se pregleduje, ter ima dovršene in najsodobnejše proizvodne zmogljivosti za celice in module, vključno z R&D. Družba ni bila vključena v dejavnosti izogibanja, kot so pretovarjanje, dejavnosti sestavljanja ali nadaljnja prodaja solarnih modulov in celic s poreklom iz Ljudske republike Kitajske v Unijo.

(19) Komisija je zato sklenila, da družba Jinko Malaysia ni bila niti ustanovljena niti uporabljena za izogibanje prvotnim ukrepom in da delež kitajskega lastništva sam po sebi ni razlog za zavrnitev vloge.

(20) Glede na navedeno je Komisija menila, da ne bi bilo treba določiti nobenih posebnih pogojev za spremljanje, če bi bilo izvzetje odobreno. Da bi zagotovili pravilno uporabo izvzetja, je Komisija menila, da bi bilo ustrezno uporabiti posebne ukrepe, ki se uporabljajo za vse družbe, ki so jim bila odobrena izvzetja. Ti posebni ukrepi so zahteva, da se carinskim organom držav članic predloži veljaven trgovinski račun, ki je skladen z zahtevami iz člena 1(2) Izvedbene uredbe Komisije (EU) 2016/184 in člena 1(2) Izvedbene uredbe Komisije (EU) 2016/185. Za uvoz, ki ga tak račun ne spremlja, velja razširjena protidampinška oziroma izravnalna dajatev.

(21) Glede na ugotovitve iz uvodnih izjav (13) do (19) je Komisija sklenila, da družba Jinko Solar Technology SDN.BHD izpolnjuje merila iz členov 11(4) in 13(4) osnovne protidampinške uredbe in člena 23(6) osnovne protisubvencijske uredbe ter bi jo bilo treba izvzeti iz razširjenih ukrepov.

(22) Zgornje ugotovitve so bile razkrite vložniku in drugim zainteresiranim stranem, ki so imele možnost za predložitev pripomb. Odgovoril je le vložnik, in sicer je predložil nekaj pripomb tehnične narave.

D. SPREMEMBA SEZNAMA DRUŽB, KI SO UPRAVIČENE DO IZVZETJA IZ RAZŠIRJENIH UKREPOV

(23) Glede na zgoraj navedene ugotovitve je Komisija sklenila, da je treba družbo Jinko Solar Technology SDN.BHD dodati na seznam družb, ki so izvzete iz izravnalne in protidampinške dajatve, uvedene z Izvedbeno uredbo (EU) 2016/184 oziroma Izvedbeno uredbo (EU) 2016/185.

(24) Zato bi bilo treba družbo Jinko Solar Technology SDN.BHD dodati na seznam posamično opredeljenih družb iz člena 1(1) Izvedbene uredbe (EU) 2016/184 in člena 1(1) Izvedbene uredbe (EU) 2016/185.

(25) Poleg tega je uporaba izvzetja pogojena s tem, da se dokaže skladnost z zahtevo iz člena 1(2) Izvedbene uredbe (EU) 2016/184 in člena 1(2) Izvedbene uredbe (EU) 2016/185.

(26) Ukrepi iz te uredbe so v skladu z mnenjem odbora, ustanovljenega s členom 15(1) osnovne protidampinške Uredbe (EU) 2016/1036 –

SPREJELA NASLEDNJO UREDBO:

Člen 1

Razpredelnica iz člena 1(1) Izvedbene uredbe (EU) 2016/184 se nadomesti z naslednjo razpredelnico:

Država Družba Dodatna oznaka TARIC Malezija AUO – SunPower Sdn. Bhd. Flextronics Shah Alam Sdn. Bhd. Hanwha Q CELLS Malaysia Sdn. Bhd. Panasonic Energy Malaysia Sdn. Bhd. TS Solartech Sdn. Bhd. Jinko Solar Technology SDN.BHD C073 C074 C075 C076 C077 C203 Tajvan ANJI Technology Co., Ltd. AU Optronics Corporation Big Sun Energy Technology Inc. EEPV Corp. E-TON Solar Tech. Co., Ltd. Gintech Energy Corporation Gintung Energy Corporation Inventec Energy Corporation Inventec Solar Energy Corporation LOF Solar Corp. Ming Hwei Energy Co., Ltd. Motech Industries, Inc. Neo Solar Power Corporation Perfect Source Technology Corp. Ritek Corporation Sino-American Silicon Products Inc. Solartech Energy Corp. Sunengine Corporation Ltd. Topcell Solar International Co., Ltd. TSEC Corporation Win Win Precision Technology Co., Ltd. C058 C059 C078 C079 C080 C081 C082 C083 C084 C085 C086 C087 C088 C089 C090 C091 C092 C093 C094 C095 C096

Člen 2

Razpredelnica iz člena 1(1) Izvedbene uredbe (EU) 2016/185 se nadomesti z naslednjo razpredelnico:

Država Družba Dodatna oznaka TARIC Malezija AUO – SunPower Sdn. Bhd. Flextronics Shah Alam Sdn. Bhd. Hanwha Q CELLS Malaysia Sdn. Bhd. Panasonic Energy Malaysia Sdn. Bhd. TS Solartech Sdn. Bhd. Jinko Solar Technology SDN.BHD C073 C074 C075 C076 C077 C203 Tajvan ANJI Technology Co., Ltd. AU Optronics Corporation Big Sun Energy Technology Inc. EEPV Corp. E-TON Solar Tech. Co., Ltd. Gintech Energy Corporation Gintung Energy Corporation Inventec Energy Corporation Inventec Solar Energy Corporation LOF Solar Corp. Ming Hwei Energy Co., Ltd. Motech Industries, Inc. Neo Solar Power Corporation Perfect Source Technology Corp. Ritek Corporation Sino-American Silicon Products Inc. Solartech Energy Corp. Sunengine Corporation Ltd. Topcell Solar International Co., Ltd. TSEC Corporation Win Win Precision Technology Co., Ltd. C058 C059 C078 C079 C080 C081 C082 C083 C084 C085 C086 C087 C088 C089 C090 C091 C092 C093 C094 C095 C096

Člen 3

Carinskim organom se dajo navodila, da prenehajo z registracijo uvoza, ki se izvaja v skladu s členom 3 Izvedbene uredbe (EU) 2017/242. Za tako registriran uvoz se protidampinška dajatev ne pobira.

Člen 4

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. novembra 2017 Za Komisijo Predsednik Jean-Claude JUNCKER

(1) UL L 176, 30.6.2016, str. 21.

(2) UL L 176, 30.6.2016, str. 55.

(3) Izvedbena uredba Sveta (EU) št. 1238/2013 z dne 2. decembra 2013 o uvedbi dokončne protidampinške dajatve in dokončnem pobiranju začasne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani (UL L 325, 5.12.2013, str. 1).

(4) Izvedbena uredba Sveta (EU) št. 1239/2013 z dne 2. decembra 2013 o uvedbi dokončne izravnalne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani (UL L 325, 5.12.2013, str. 66).

(5) Izvedbena uredba Komisije (EU) 2016/184 z dne 11. februarja 2016 o razširitvi dokončne izravnalne dajatve, uvedene z Izvedbeno uredbo Sveta (EU) št. 1239/2013 z dne 2. decembra 2013 na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, na uvoz fotonapetostnih modulov iz kristalnega silicija in njihovih ključnih sestavnih delov (tj. celic), poslanih iz Malezije ali s Tajvana, ne glede na to, ali so deklarirani kot izdelki s poreklom iz Malezije in Tajvana ali ne (UL L 37, 12.2.2016, str. 56) in Izvedbena uredba Komisije (EU) 2016/185 z dne 11. februarja 2016 o razširitvi dokončne protidampinške dajatve, uvedene z Izvedbeno uredbo Sveta (EU) št. 1238/2013 z dne 2. decembra 2013, na uvoz fotonapetostnih modulov iz kristalnega silicija in njihovih ključnih sestavnih delov (tj. celic), poslanih iz Malezije ali s Tajvana, ne glede na to, ali so deklarirani kot izdelki s poreklom iz Malezije in Tajvana ali ne (UL L 37, 12.2.2016, str. 76).

(6) Obvestilo o začetku 2015/C 405/08 (UL C 405, 5.12.2015, str. 8).

(7) Obvestilo o začetku 2015/C 405/09 (UL C 405, 5.12.2015, str. 20).

(8) Obvestilo o začetku 2015/C 405/10 (UL C 405, 5.12.2015, str. 33).

(9) Izvedbena uredba Komisije (EU) 2017/366 z dne 1. marca 2017 o uvedbi dokončnih izravnalnih dajatev na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani po pregledu zaradi izteka ukrepov v skladu s členom 18(2) Uredbe (EU) 2016/1037 Evropskega parlamenta in Sveta in zaključku preiskave v zvezi z delnim vmesnim pregledom v skladu s členom 19(3) Uredbe (EU) 2016/1037 (UL L 56, 3.3.2017, str. 1) in Izvedbena uredba Komisije (EU) 2017/367 o uvedbi dokončne protidampinške dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta in zaključku preiskave v zvezi z delnim vmesnim pregledom v skladu s členom 11(3) Uredbe (EU) 2016/1036 (UL L 56, 3.3.2017, str. 131).

(10) UL C 67, 3.3.2017, str. 16.

(11) Izvedbena uredba Komisije (EU) 2017/1570 z dne 15. septembra 2017 o spremembi Izvedbene uredbe (EU) 2017/366 in Izvedbene uredbe (EU) 2017/367 o uvedbi dokončnih izravnalnih dajatev in dokončne protidampinške dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, ter razveljavitvi Izvedbenega sklepa št. 2013/707/EU o potrditvi sprejetja zaveze, ponujene v okviru protidampinškega in protisubvencijskega postopka v zvezi z uvozom fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, za obdobje uporabe dokončnih ukrepov (UL L 238, 16.9.2017, str. 22).

(12) Izvedbena uredba Komisije (EU) 2017/242 z dne 10. februarja 2017 o začetku pregleda izvedbenih uredb (EU) 2016/184 in (EU) 2016/185 (o razširitvi dokončne izravnalne in protidampinške dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, na uvoz fotonapetostnih modulov iz kristalnega silicija in njihovih ključnih sestavnih delov (tj. celic), poslanih iz Malezije in s Tajvana, ne glede na to, ali so deklarirani kot izdelki s poreklom iz Malezije in s Tajvana ali ne), da se ugotovi, ali se za določenega malezijskega proizvajalca izvoznika lahko odobri izvzetje iz navedenih ukrepov, odpravijo protidampinške dajatve pri njegovem uvozu in uvede registracija tega uvoza (UL L 36, 11.2.2017, str. 47).